CELEX: 32020R2099
Language: el
Date: 2020-12-15 00:00:00
Title: Εκτελεστικός κανονισμός (ΕΕ) 2020/2099 της Επιτροπής της 15ης Δεκεμβρίου 2020 για την τροποποίηση του εκτελεστικού κανονισμού (ΕΕ) 2019/386 όσον αφορά τους ειδικούς κανόνες σχετικά με την κατανομή των δασμολογικών ποσοστώσεων για τις οποίες η περίοδος ποσόστωσης βρίσκεται σε εξέλιξη κατά την ημερομηνία έναρξης της εφαρμογής του άρθρου 1 παράγραφος 2 του κανονισμού (ΕΕ) 2019/216 του Ευρωπαϊκού Κοινοβουλίου και του Συμβουλίου

16.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 425/19
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/2099 ΤΗΣ ΕΠΙΤΡΟΠΗΣ
         της 15ης Δεκεμβρίου 2020
         για την τροποποίηση του εκτελεστικού κανονισμού (ΕΕ) 2019/386 όσον αφορά τους ειδικούς κανόνες σχετικά με την κατανομή των δασμολογικών ποσοστώσεων για τις οποίες η περίοδος ποσόστωσης βρίσκεται σε εξέλιξη κατά την ημερομηνία έναρξης της εφαρμογής του άρθρου 1 παράγραφος 2 του κανονισμού (ΕΕ) 2019/216 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 187 στοιχεία α) και γ),
         Εκτιμώντας τα ακόλουθα:
         
                     (1)
                  
                  
                     Με τον εκτελεστικό κανονισμό (ΕΕ) 2019/386 της Επιτροπής (2) θεσπίζονται κανόνες σχετικά με την κατανομή των δασμολογικών ποσοστώσεων για ορισμένα γεωργικά προϊόντα που περιλαμβάνονται στον πίνακα ΠΟΕ της Ένωσης μετά την αποχώρηση του Ηνωμένου Βασιλείου από την Ένωση. Οι εν λόγω κανόνες εφαρμόζονται από την ημερομηνία έναρξης της εφαρμογής του άρθρου 1 παράγραφος 2 του κανονισμού (ΕΕ) 2019/216 του Ευρωπαϊκού Κοινοβουλίου και του Συμβουλίου (3).
                  
               
                     (2)
                  
                  
                     Για ορισμένες δασμολογικές ποσοστώσεις, η περίοδος ποσόστωσης έχει ξεκινήσει πριν από την ημερομηνία έναρξης της εφαρμογής του άρθρου 1 παράγραφος 2 του κανονισμού (ΕΕ) 2019/216 και πρόκειται να λήξει μετά την ημερομηνία αυτή. Για τις περιπτώσεις αυτές, ο εκτελεστικός κανονισμός (ΕΕ) 2019/386 προβλέπει ειδικούς κανόνες για την κατανομή μεταξύ της Ένωσης και του Ηνωμένου Βασιλείου των υπολειπόμενων ποσοτήτων που πρόκειται να κατανεμηθούν στο πλαίσιο των εν λόγω δασμολογικών ποσοστώσεων από την ημερομηνία έναρξης της εφαρμογής του άρθρου 1 παράγραφος 2 του κανονισμού (ΕΕ) 2019/216.
                  
               
                     (3)
                  
                  
                     Κατόπιν συζητήσεων μεταξύ της Ένωσης και του Ηνωμένου Βασιλείου, επιτεύχθηκε κοινή συμφωνία σχετικά με τον τρόπο με τον οποίο θα πρέπει να κατανεμηθούν αυτές οι δασμολογικές ποσοστώσεις. Η εν λόγω κοινή συμφωνία θα πρέπει να διασφαλίσει ότι οι συνολικές διαθέσιμες προς κατανομή ποσότητες των δασμολογικών ποσοστώσεων δεν υπερβαίνουν τις ποσότητες που ορίζονται στον πίνακα ΠΟΕ της Ένωσης μετά την αποχώρηση του Ηνωμένου Βασιλείου από την Ένωση.
                  
               
                     (4)
                  
                  
                     Συνεπώς, ο εκτελεστικός κανονισμός (ΕΕ) 2019/386 θα πρέπει να τροποποιηθεί αναλόγως.
                  
               
                     (5)
                  
                  
                     Για λόγους ασφάλειας δικαίου και προκειμένου οι κατ’ αυτόν τον τρόπο κατανεμημένες ποσότητες να αποτελέσουν τη βάση για τις αιτήσεις έκδοσης πιστοποιητικών που υποβάλλονται από την 1η Ιανουαρίου 2021, ο παρών κανονισμός θα πρέπει να αρχίσει να ισχύει επειγόντως την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (6)
                  
                  
                     Δεδομένου ότι ο εκτελεστικός κανονισμός (ΕΕ) 2019/386 εφαρμόζεται από την ημερομηνία έναρξης της εφαρμογής του άρθρου 1 παράγραφος 2 του κανονισμού (ΕΕ) 2019/216, δηλαδή από την 1η Ιανουαρίου 2021, ο παρών τροποποιητικός κανονισμός θα πρέπει να εφαρμόζεται από την ίδια ημερομηνία.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του εκτελεστικού κανονισμού (ΕΕ) 2019/386
            Στο άρθρο 1 του εκτελεστικού κανονισμού (ΕΕ) 2019/386, η παράγραφος 3 αντικαθίσταται από το ακόλουθο κείμενο:
            
                        «3.
                     
                     
                        Κατά παρέκκλιση από την παράγραφο 1, στην περίπτωση που για μία δασμολογική ποσόστωση η περίοδος ποσόστωσης ξεκινάει πριν από την ημερομηνία έναρξης της εφαρμογής του άρθρου 1 παράγραφος 2 του κανονισμού (ΕΕ) 2019/216 και λήγει μετά την ημερομηνία αυτή, η κατανομή των ποσοτήτων που πρόκειται να κατανεμηθούν από την εν λόγω ημερομηνία στο πλαίσιο της σχετικής δασμολογικής ποσόστωσης πραγματοποιείται ως εξής για την Ένωση:
                        
                                    α)
                                 
                                 
                                    εάν οι ποσότητες που έχουν κατανεμηθεί στα κράτη μέλη πλην του Ηνωμένου Βασιλείου πριν από την ημερομηνία έναρξης της εφαρμογής του άρθρου 1 παράγραφος 2 του κανονισμού (ΕΕ) 2019/216 είναι ίσες ή μεγαλύτερες από τις ποσότητες που καθορίζονται στην τρίτη στήλη του παραρτήματος I του παρόντος κανονισμού για κάθε δασμολογική ποσόστωση η διαχείριση της οποίας διεξάγεται με τη μέθοδο της ταυτόχρονης εξέτασης ή του παραρτήματος II του παρόντος κανονισμού για κάθε δασμολογική ποσόστωση η διαχείριση της οποίας διεξάγεται με τη μέθοδο της “εξυπηρέτησης κατά προτεραιότητα”, δεν διατίθενται πρόσθετες ποσότητες προς κατανομή·
                                 
                              
                                    β)
                                 
                                 
                                    εάν οι ποσότητες που έχουν κατανεμηθεί στα κράτη μέλη πλην του Ηνωμένου Βασιλείου πριν από την ημερομηνία έναρξης της εφαρμογής του άρθρου 1 παράγραφος 2 του κανονισμού (ΕΕ) 2019/216 είναι μικρότερες από τις ποσότητες που καθορίζονται στην τρίτη στήλη του παραρτήματος I του παρόντος κανονισμού για κάθε δασμολογική ποσόστωση η διαχείριση της οποίας διεξάγεται με τη μέθοδο της ταυτόχρονης εξέτασης ή του παραρτήματος II του παρόντος κανονισμού για κάθε δασμολογική ποσόστωση η διαχείριση της οποίας διεξάγεται με τη μέθοδο της “εξυπηρέτησης κατά προτεραιότητα”, η διαθέσιμη προς κατανομή ποσότητα ισούται με τη διαφορά μεταξύ της ποσότητας που ορίζεται στην τρίτη στήλη του παραρτήματος I ή του παραρτήματος II του παρόντος κανονισμού και των ποσοτήτων που έχουν ήδη κατανεμηθεί στα εν λόγω κράτη μέλη.
                                    Ωστόσο, εάν οι ποσότητες που έχουν κατανεμηθεί στο Ηνωμένο Βασίλειο πριν από την ημερομηνία έναρξης της εφαρμογής του άρθρου 1 παράγραφος 2 του κανονισμού (ΕΕ) 2019/216 υπερβαίνουν τη διαφορά μεταξύ της ποσότητας που αντιστοιχεί στην ΕΕ-28 όπως ορίζεται στον πίνακα ΠΟΕ της Ένωσης και της ποσότητας που αντιστοιχεί στην ΕΕ-27 όπως ορίζεται στην τρίτη στήλη του παραρτήματος I ή του παραρτήματος II του παρόντος κανονισμού, οι εν λόγω καθ’ υπέρβαση ποσότητες αφαιρούνται από την ποσότητα που διατίθεται προς κατανομή στα κράτη μέλη πλην του Ηνωμένου Βασιλείου από την ημερομηνία έναρξης της εφαρμογής του άρθρου 1 παράγραφος 2 του κανονισμού (ΕΕ) 2019/216.
                                 
                              Εντός δύο εργάσιμων ημερών από την ημερομηνία έναρξης της εφαρμογής του άρθρου 1 παράγραφος 2 του κανονισμού (ΕΕ) 2019/216, η Επιτροπή δημοσιοποιεί, μέσω κατάλληλης δημοσίευσης στο διαδίκτυο, τις διαθέσιμες ποσότητες για κάθε δασμολογική ποσόστωση που αναφέρεται στο πρώτο εδάφιο της παρούσας παραγράφου κατά την ημερομηνία έναρξης της εφαρμογής του άρθρου 1 παράγραφος 2 του εν λόγω κανονισμού.»
                     
                  
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 15 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 671.
         
            (2)  Εκτελεστικός κανονισμός (ΕΕ) 2019/386 της Επιτροπής, της 11ης Μαρτίου 2019, για τη θέσπιση κανόνων σχετικά με την κατανομή των δασμολογικών ποσοστώσεων για ορισμένα γεωργικά προϊόντα που περιλαμβάνονται στον πίνακα ΠΟΕ της Ένωσης μετά την αποχώρηση του Ηνωμένου Βασιλείου από την Ένωση και σχετικά με τα πιστοποιητικά εισαγωγής που έχουν εκδοθεί και τα δικαιώματα εισαγωγής που έχουν παραχωρηθεί στο πλαίσιο των εν λόγω δασμολογικών ποσοστώσεων (ΕΕ L 70 της 12.3.2019, σ. 4).
         
            (3)  Κανονισμός (ΕΕ) 2019/216 του Ευρωπαϊκού Κοινοβουλίου και του Συμβουλίου, της 30ής Ιανουαρίου 2019, σχετικά με την κατανομή των δασμολογικών ποσοστώσεων που περιλαμβάνονται στον πίνακα ΠΟΕ της Ένωσης μετά την αποχώρηση του Ηνωμένου Βασιλείου από την Ένωση και την τροποποίηση του κανονισμού (ΕΚ) αριθ. 32/2000 του Συμβουλίου (ΕΕ L 38 της 8.2.2019, σ. 1).